钦定古今图书集成/明伦汇编/氏族典/第284卷 > 黄瑀
## 钦定古今图书集成/明伦汇编/氏族典/第284卷 > 黄瑀

按《福州府志》：“瑀字德藻，闽县人。绍兴中，举进士，调饶
州司户参军，改湖北转运，主管帐司。用荐改知永春
县，迁两浙转运司干官，权知华亭县。建炎间，汪应辰、
汪澈荐其贤，授监察御史。时王继先以医得幸，瑀欲
论之，病未及上。同寮杜莘老素与瑀节义，相劝来问
瑀疾，连呼之不应。莘老忽曰：‘吾今日击去王继先矣’。”
瑀即瞿然起坐，曰：“君能任职，吾何病？”探枕中片纸授
之，皆疏继先罪状也。官终朝散郎。